SECURE ฟันกำไร Q1 ทะลุ 27 ล้าน มั่นใจดันทั้งปีโต 15% ตามเป้า
SECURE เผยผลประกอบการไตรมาส 1/66 กำไรทะลุ 27 ล้านบาท รับรายได้ขายผลิตภัณฑ์ที่เกี่ยวข้องกับระบบเทคโนโลยีสารสนเทศเติบโต
SECURE เผยผลประกอบการไตรมาส 1/66 กำไรทะลุ 27 ล้านบาท รับรายได้ขายผลิตภัณฑ์ที่เกี่ยวข้องกับระบบเทคโนโลยีสารสนเทศเติบโต
16 พ.ค. 2566

บริษัท เอ็นฟอร์ซ ซีเคียว จำกัด (มหาชน) หรือ SECURE เผยผลประกอบการไตรมาส 1/66 มีรายได้รวมอยู่ที่ 252 ล้านบาท เพิ่มขึ้น 76.84 ล้านบาท เมื่อเทียบกับงวดเดียวกันของปีก่อน หรือคิดเป็นร้อยละ 43.80 โดยมีกำไรเบ็ดเสร็จรวม 27.22 ล้านบาท เพิ่มขึ้น 23.80 ล้านบาท เมื่อเทียบกับงวดเดียวกันของปีก่อน หรือคิดเป็นร้อยละ 695.92
สำหรับรายได้หลักของ SECURE ในไตรมาสแรกนั้นประกอบด้วย รายได้จากการจำหน่ายผลิตภัณฑ์ที่เกี่ยวข้องกับระบบเทคโนโลยีสารสนเทศทั้งหมด คิดเป็นร้อยละ 96.40 ถัดมาเป็นรายได้จากการบริการ เป็นรายได้ที่เกิดจากการให้บริการด้านเทคโนโลยีสารสนเทศที่เกี่ยวเนื่องกับผลิตภัณฑ์ที่บริษัทฯ เป็นตัวแทนจำหน่ายอย่างครบวงจร คิดเป็นร้อยละ 3.15 และรายได้อื่นคิดเป็นร้อยละ 0.45 ตามลำดับ
ทั้งนี้ปัจจัยที่ส่งผลทำให้ SECURE ประสบความสำเร็จตามเป้าหมายที่วางไว้ในไตรมาส 1/2566 เนื่องจากความต้องการของผู้ใช้งานที่เพิ่มมากขึ้น รวมถึงสภาวะชิปขาดตลาด (Semiconductor Shortage) ซึ่งเริ่มคลี่คลายตั้งแต่ช่วงปลายปี 2565 ทำให้เจ้าของผลิตภัณฑ์ (Vendors) สามารถส่งมอบสินค้าประเภทฮาร์ดแวร์ให้กับบริษัทฯ ได้มากขึ้น ส่งผลให้รายได้รวมเพิ่มขึ้นนั่นเอง
ขณะที่ในปี 2566 บริษัทคาดว่ารายได้จะเติบโตอยู่ที่ประมาณ 15% จากการลงทุนโปรเจกต์ต่างๆ ของลูกค้าภาครัฐและภาคเอกชนในประเทศไทย ประกอบกับการที่หลายๆ ธุรกิจเดินหน้าทำ Digital Transformation ทำให้ความต้องการใช้เทคโนโลยีด้านการรักษาความปลอดภัยทางไซเบอร์ (Cybersecurity) มีอัตราการเติบโตเพิ่มขึ้นไปในทิศทางเดียวกัน